INDOKOLÁS


Kiskőrös Város Önkormányzata Képviselő-testületének az Önkormányzat Szervezeti és Működési Szabályzatáról szóló 24/2013. (XII.19.) önkormányzati rendeletének (a továbbiakban: SZMSZ) jelenlegi módosítását a 2024. évi helyi önkormányzati képviselők és polgármesterek általános választásával kapcsolatosan felmerülő változások indokolják. 

1. §

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 75. § (1) bekezdése értelmében az alpolgármesteri tisztség főállásban is ellátható. A főállású alpolgármester foglalkoztatási jogviszonya a helyi önkormányzat képviselő-testületének a tisztség főállásban történő betöltéséről szóló döntését követően, az alpolgármester megválasztásával jön létre. A főállású alpolgármester nem tiszteletdíjra, hanem illetményre jogosult, ezért az alakuló ülés napirendjében is változtatni szükséges.

2. §
A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Kormányrendelet 48. § értelmében ha a rendeltetésváltozás megfelel az országos, valamint a helyi építési követelményeknek és az önkormányzat a településképi bejelentést tudomásul vette, az ingatlan-nyilvántartásban történő átvezetés céljából az önkormányzat kérelemre 15 napon belül hatósági bizonyítványt állít ki az építmény, valamint az építményen belüli önálló rendeltetési egység rendeltetésének módosításáról és új rendeltetéséről, valamint az építmény rendeltetési egységei számának megváltozásáról és az önálló rendeltetési egységek új számáról. 
A hatósági bizonyítványt a polgármester jogosult kiállítani, ezért az SZMSZ módosítása szükséges.

3. §

Az Mötv. 74. § (1) bekezdése szerint a képviselő-testület a polgármester javaslatára, titkos szavazással, minősített többséggel a polgármester helyettesítésére, munkájának segítésére egy alpolgármestert választ, több alpolgármestert választhat. A képviselő-testület legalább egy alpolgármestert saját tagjai közül választ meg. Az alpolgármester jogai és kötelezettségei a megválasztásával keletkeznek, a megbízatás megszűnésével szűnnek meg.

„75. § (1) Az alpolgármesteri tisztség főállásban is ellátható. A főállású alpolgármester foglalkoztatási jogviszonya a helyi önkormányzat képviselő-testületének a tisztség főállásban történő betöltéséről szóló döntését követően, az alpolgármester megválasztásával jön létre.”

Az alpolgármester - korábbi társadalmi megbízatású alpolgármester helyett – főállású alpolgármesterként kerül megválasztásra.
 
						4. §
A főállású alpolgármester nem tiszteletdíjra, hanem illetményre jogosult, ezért az SZMSZ 54. § (2) bekezdésének módosítása szükséges.
Az Mötv. 35. § (1) bekezdése értelmében:
 „35. § (1) A képviselő-testület az önkormányzati képviselőnek, a bizottsági elnöknek, a bizottság tagjának, a tanácsnoknak rendeletében meghatározott tiszteletdíjat, természetbeni juttatást állapíthat meg.”
Az SZMSZ 54. § (3) - (4) és (6) bekezdései az önkormányzati képviselők és bizottsági tagok tiszteletdíjának megállapítását tartalmazza.

5. §
Hatályon kívül helyező rendelkezéseket tartalmaz. 

6. §
A hatályba lépéssel kapcsolatos rendelkezéseket tartalmaz.

